## Rješenje kojim se društvu za upravljanje investicijskim fondovima Locusta Invest d.o.o. iz Zagreba, izdaje suglasnost za pripajanje otvorenog investicijskog fonda s privatnom ponudom Locusta Cash otvorenom investicijskom fondu s javnom ponudom ICF Money Market

### NN 110/2011 (26.9.2011.), Rješenje kojim se društvu za upravljanje investicijskim fondovima Locusta Invest d.o.o. iz Zagreba, izdaje suglasnost za pripajanje otvorenog investicijskog fonda s privatnom ponudom Locusta Cash otvorenom investicijskom fondu s javnom ponudom ICF Money Market

HRVATSKA AGENCIJA ZA NADZOR FINANCIJSKIH USLUGA

2171

Na temelju odredaba članka 15. točke 4. alineje 1. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 181. stavka 1. Zakona o investicijskim fondovima (»Narodne novine« broj 150/05), odlučujući o zahtjevu Locusta Invest društva s ograničenom odgovornošću za upravljanje investicijskim fondovima iz Zagreba, Ivana Lučića 2a, za izdavanje suglasnosti za pripajanje otvorenog investicijskog fonda s privatnom ponudom Locusta Cash otvorenom investicijskom fondu s javnom ponudom ICF Money Market, Hrvatska agencija za nadzor financijskih usluga 15. rujna 2011. godine donosi:

RJEŠENJE

1. Društvu za upravljanje investicijskim fondovima Locusta Invest d.o.o. iz Zagreba, Ivana Lučića 2a, izdaje se suglasnost za pripajanje otvorenog investicijskog fonda s privatnom ponudom Locusta Cash otvorenom investicijskom fondu s javnom ponudom ICF Money Market.

2. Ovo rješenje objavit će se u »Narodnim novinama«.

Obrazloženje

Locusta Invest društvo s ograničenom odgovornošću za upravljanje investicijskim fondovima iz Zagreba, Ivana Lučića 2a (dalje: Društvo), podnijelo je 23. veljače 2011. godine Hrvatskoj agenciji za nadzor financijskih usluga (dalje: Agencija) zahtjev za izdavanje suglasnosti za pripajanje otvorenog investicijskog fonda s privatnom ponudom Locusta Cash otvorenom investicijskom fondu s javnom ponudom ICF Money Market, sukladno članku 181. stavku 1. Zakona o investicijskim fondovima (»Narodne novine« broj 150/05, dalje: Zakon) i članku 3. stavku 4. Pravilnika o postupku, uvjetima i načinu pripajanja otvorenih investicijskih fondova (»Narodne novine« broj 139/06, dalje: Pravilnik).

Osnivanje ICF Money Market otvorenog investicijskog fonda s javnom ponudom, odobreno je Rješenjem Komisije za vrijednosne papire Republike Hrvatske (klasa: UP/I-450-08/02-02/105, urbroj: 567-02/02-02) od 19. rujna 2002. godine.

Osnivanje Locusta Cash otvorenog investicijskog fond s privatnom ponudom, odobreno je Rješenjem Hrvatske agencije za nadzor financijskih usluga (klasa: UP/I– 451-04/08-09/50, urbroj: 326-113-08-4) od 24. srpnja 2008. godine.

Dana 27. prosinca 2010. godine Društvu je pripojeno društvo ICF Invest d.o.o. iz Zagreba, Miramarska 24, i time postalo pravni slijednik navedenog društva te tako preuzelo upravljanje otvorenim investicijskim fondovima s javnom ponudom: ICF West, ICF Balanced, ICF Fixed Income i ICF Money Market. Dana 3. siječnja 2011. godine Društvo je donijelo Odluku o pripajanju Locusta Cash, otvorenog investicijskog fonda s privatnom ponudom otvorenom investicijskom fondu s javnom ponudom ICF Money Market te je 23. veljače podnijelo zahtjev za izdavanje suglasnosti za to pripajanje.

Društvo je 6. lipnja i 15. lipnja, te 4. i 10. kolovoza 2011. godine dostavilo dopunu zahtjeva i potrebne dokumentacije.

Pregledom zahtjeva i dostavljene dokumentacije utvrđeno je da je Društvo dostavilo svu dokumentaciju sukladno odredbama članka 3. stavka 5. i članka 4. stavka 5. Pravilnika, kako slijedi:

1. Odluka o pripajanju otvorenog investicijskog fonda s privatnom ponudom Locusta Cash otvorenom investicijskom fondu s javnom ponudom ICF Money Market, od 3. siječnja 2011. godine,

2. Ugovor o pripajanju otvorenog investicijskog fonda s privatnom ponudom Locusta Cash otvorenom investicijskom fondu s javnom ponudom ICF Money Market, od 14. lipnja 2011. godine,

3. Popis povezanih osoba,

4. Godišnje financijsko izvješće Društva za 2010. godinu,

5. Godišnje financijsko izvješće za otvoreni investicijski fond s privatnom ponudom Locusta Cash za 2010. godinu,

6. Godišnje financijsko izvješće za otvoreni investicijski fond s javnom ponudom ICF Money Market za 2010. godinu,

7. Izjave kvalificiranih ulagatelja u fond s privatnom ponudom Locusta Cash da su suglasni na pripajanje s fondom ICF Money Market,

8. Potvrdu da Društvo po završetku postupka pripajanja zadovoljava uvjete iz odredbe članka 22. Zakona o investicijskim fondovima o iznosu temeljnog kapitala,

9. Elaborat o pripajanju fondova koji sadrži:

– razloge pripajanja

– pojedinosti o fondovima koje se pripajaju (portfelj fondova, vrijednost neto imovine, vrijednost udjela)

– način pripajanja – obrazloženje metode pripajanja i izračuna vrijednosti udjela,

– pojedinosti o fondu nakon pripajanja, investicijsku politiku, djelokrug poslovanja.

Iz dostavljene dokumentacije je utvrđeno da Locusta Cash otvoreni investicijski fond s privatnom ponudom, kao fond koji se pripaja ICF Money Market otvorenom investicijskom fondu s javnom ponudom, kao fondu preuzimatelju, prenosi cjelokupnu svoju imovinu, a fond preuzimatelj preuzima cjelokupnu njegovu imovinu. Vrijednost udjela će biti vrijednost udjela fonda koji se pripaja.

Uvidom u Ugovor o pripajanju utvrđeno je da isti sadrži podatke propisane člankom 3. stavkom 3. Pravilnika te da će se pripajanje izvršiti protekom 7 dana od dana zaprimanja rješenja Agencije kojim se izdaje suglasnost za pripajanje.

Nakon provedenog postupka pripajanja fond preuzimatelj ICF Money Market otvoreni investicijski fond s javnom ponudom u registru fondova Republike Hrvatske zadržava identifikacijski broj JPN024, sukladno članku 4. stavku 3. Pravilnika.

Pregledom dostavljene dokumentacije utvrđeno je da je postupak koji prethodi pripajanju otvorenog investicijskog fonda s privatnom ponudom Locusta Cash otvorenom investicijskom fondu s javnom ponudom ICF Money Market, proveden u skladu s odredbama članka 181. stavka 1. Zakona i članaka 3. i 4. Pravilnika, te je na temelju članka 181. stavka 1. Zakona odlučeno kako je navedeno u točki 1. izreke ovog rješenja.

Prema odredbi članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«, jer Agencija ocjenjuje da se radi o informaciji koja je od utjecaja na korisnike financijskih usluga, osobito ulagatelja u navedene fondove.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-06/7

Urbroj: 326-113-11-7

Zagreb, 15. rujna 2011.

Član Uprave
Ivan Vrljić, v. r.

Rješenje, NN 110/2011-2171